רבי **יצחק יהושע העשיל פרידמן** (נולד בכ"ד באייר תשנ"ו, 13 במאי 1996) הוא האדמו"ר מסדיגורה. 

באופן חריג הוכתר לאדמו"ר על אף גילו הצעיר ולמרות היות אחיו גדולים ממנו.

ביוגרפיה
--------

הרב יצחק יהושע העשיל, עם אחיו הרב אהרן דב בער האדמו"ר מסדיגורה-לונדון
נולד בסטמפורד היל, לונדון, בן חמישי לרבי ישראל משה פרידמן ולשרה בתו של חיים משה פלדמן, חסיד ויז'ניץ אמיד מלונדון, דודו של אביו. הוא נקרא על שם זקנו רבי אברהם יהושע השיל מאפטא ובנו רבי יצחק מאיר מז'ינקוב.

למד בתלמוד תורה ובישיבה קטנה של בעלז בשכונת סטמפורד היל בלונדון, ובישיבת גייטסהד. בשנת ה'תשע"ו, עבר ללמוד בישיבת מיר בירושלים, שם למד בשיעור של הרב אשר אריאלי.

בז' בשבט תשע"ח נישא למלכה, בת הרב אשר חיים שטרנבוך, רב בית הכנסת "אהל יעקב" ודיין בקהילת "מחזיקי הדת" באנטוורפן, ובנו של הרב אליהו שטרנבוך וחתן הרב דוד שפיגל מניו יורק.

לאחר נישואיו התגורר באנטוורפן ולמד בכולל אברכים בעיר.

לו שתי בנות ושני בנים.

### מינויו לאדמו"ר

לאחר פטירת אביו, שלא כמקובל בהלוויות של אדמו"רים חסידיים, הצוואה לא הוקראה במהלך ההלוויה, ולא הוכתר אדמו"ר חדש. בצוואה שפורסמה בתום השבעה, נכתב שרק רבי יצחק יהושע העשיל יוכתר כאדמו"ר מסדיגורה, וחלק מאחיו הגדולים יכהנו כרבני קהילות בחסידות, הכפופים למרותו.

חרף הצוואה המפורשת, למחרת, פרסמה אמו (רעייתו של הנפטר) מכתב שיש למנות גם שניים מאחיו הגדולים לאדמו"רים; האח הגדול רבי מרדכי שלום יוסף פרידמן לאדמו"ר מסאדיגורה-ירושלים, והאח השלישי רבי אהרן דב בער פרידמן לאדמו"ר מסאדיגורה-לונדון. בנוסף פורסם מכתב נוסף עליו חתומים דיינים המסכימים למתווה פשרה זה.

בתמוז תשפ"ב הוציא בד"צ בני ברק צו מניעה זמני, לפיו אסור לאחי האדמו"ר להשתמש בשם "סאדיגורה" או "רוז'ין".

רוב מוחלט של החסידים בישראל ובעולם קיבלו את מרותו של רבי יצחק יהושע העשיל; החסידים בירושלים פרשו מבית הכנסת הוותיק בו מכהן רבי מרדכי שלום יוסף באדמו"רות ופתחו בית כנסת חדש. על שלושת בנייני המוסדות בירושלים נערך מאבק משפטי, לאחר שניסיון הידברות ופשרה לא צלח.

פעילותו כאדמו"ר
---------------

בכסלו תשפ"ב חנך את בית הכנסת 'עטרת ישראל' בלייקווד שבארצות הברית, שהחל להבנות עוד בחיי אביו האדמו"ר הקודם. באותה שנה נפתח בית כנסת לחסידיו בחיפה.

בשנת תשפ"ד נרכש הבנין הסמוך למרכז החסידות בבני ברק, על שטחו מתוכנן להיבנות בית כנסת גדול ומרכזי לחסידי סדיגורה.

דברי תורתו מודפסים מדי שבוע בחוברות "ילקוט אמרי קודש" וכן יוצא לאור מדי שבוע גיליון 'פונע'ם רעבינ'ס הויף' ובו מתוארים חיי החצר וכן שיחות של האדמו"ר עם אדמו"רים ורבנים.

קישורים חיצוניים
----------------

* משה ויסברג, הנסיך לבית רוז'ין שימלא את מקום אביו באדמו"רות - פרופיל מרתק, באתר בחדרי חרדים, 22 באוגוסט 2020
* שימי שפר, ‏הצצה לשיטת הלימוד של הרבי מסאדיגורה, באתר כיכר השבת
* טלי פרקש, האדמו"ר, הצוואה והרבנית-האם: טלנובלה בבני ברק, באתר ynet, 20 באוגוסט 2020
* דרמה בחצר סדיגורה, באתר ערוץ 7
* הזכירו לפניו: יארצייט פון הרה"ק בעל 'עקבי אבירים' מסאדיגורה זצוק"ל בצל נכדו מ"מ האד' מסאדיגורה, באתר בחצרות הקודש, י"ט טבת תשפ"ד

הערות שוליים
------------

1. ↑  יהודה פרקוביץ', ‏בר מצווה לנכד האדמו"ר מסדיגורא, באתר כיכר השבת, כ"ו באייר תשס"ט 20.05.09
2. ↑  צפו: בחסידות סאדיגורה נערכים לימי השמחה ההיסטוריים
3. ↑  אלי ביתאן, פניו הזוהרות של "הנסיך לבית רוז'ין", באתר אקטואליק, ‏18 באוגוסט 2020
4. ↑  שאול כהנא, הרבי מסדיגורה כתב: זה 'בני ממלא מקומי בתוקף ההנהגה', באתר כיכר השבת, ‏18 באוגוסט 2020
5. ↑  שאול כהנא, הדרמה בסאדיגורה: הצוואה, ההסכם לפשרה - והמפריעים, באתר כיכר השבת, ‏17 באוגוסט 2020
6. ↑  תפנית בצוואה בסאדיגורה: הרבנית והדיינים הפכו את הקערה, באתר בחדרי חרדים
7. ↑  שימי שפר, בית הדין אסר על בני הרבי להשתמש בשם סאדיגורה, באתר כיכר השבת, ‏20.07.2022
8. ↑  שטורמישע געפילן ביי חסידי סאדיגורה צום גמר המקח פון גיגאנטישער שטח לעבן ביהמ"ד הגדול באתר בחצרות הקודש

| שושלת אדמו"רי סדיגורה |
| --- |
| 

|  |
| --- |
| שלום יוסף פרידמן • אברהם יעקב פרידמן (ה-1) • ישראל פרידמן • אהרן פרידמן • אברהם יעקב פרידמן (ה-2) • שלמה חיים פרידמן • מרדכי שלום יוסף פרידמן • אברהם יעקב פרידמן (ה-3) • ישראל משה פרידמן • יצחק יהושע העשיל פרידמן |

 |